Ved Terndrup Olderlaug er man glade for, at fælleslederen på Terndrup, Blenstup og Bælum Skoler er fratrådt.

Hver en krone i Terndrup Olderlaugs pengekasse bliver brugt på byvækst. Derfor ærgrer det oldermand Lau Bøgeholt-Laursen, at kritik af ledelse og undervisning på Terndrup Skole overskygger de gode historier om byen. - Det skader byen så ganske forfærdeligt. Masser af børn og lærere forlader skolen, mens unge lærere uden den samme erfaring kommer til, siger oldermanden. Olderlauget bakker de kritiske røster op. Her mener man også, at Terndrup Skole skal være selvstændig fremfor at være en del af den nuværende fusion med Blenstup og Bælum Skoler. Derfor har Olderlauget arrangeret buskørsel til alle borgere, der er interesserede i at møde op til byrådsmødet i Rebild Kommune torsdag klokken 17, hvor fusionen er på dagsordenen efter forslag fra Enhedslisten, Dansk Folkeparti og Den Sociale Fællesliste. - Det er pragtfuldt, at fælleslederen er fratrådt. Nu gælder det fællessamarbejdet, siger Lau Bøgeholt-Laursen, der også håber, at elever vil møde op for at overvære byrådsmødet. TV2 Nord har i dag været i kontakt med fælleslederen, der altså nu er fratrådt. Han har ingen kommentar til sagen.